पाएं अपने शहर की ताज़ा ख़बरें और फ्री ई-पेपरडाउनलोड करें
काेराेना एक ओर शहर और कस्बाें में कहर बरपा रहा है, वहीं देवास में कई गांंव ऐसे भी हैं, जहां काेराेना के केस न के बराबर हैं। इसके पीछे कारण है- ग्रामीणाें की अपनी गाइडलाइन। ये लोग बाहर से आने वालों पर नजर रखते हैं और सफाई का पूरा ध्यान रख रहे हैं ताकि कोरोना ना फैले। बाहर से कोई भी आता है तो सबसे पहले पूछताछ करते हैं और जरूरी होने पर ही गांव में प्रवेश देते हैं। भास्कर की विशेष रिपोर्ट
गांव कालूखेड़ी के श्मशान में तीन दिन से लगातार अंतिम संस्कार हो रहे थे। इससे यहां के लोगों में डर गए और शनिवार को श्मशान के मेन गेट पर ताला लगा दिया और चाबी चौकीदार को दे दी। रहवासी छतर सिंह गौड़, डॉक्टर बीएल डांगी, राजू परमार सहित कई लोगों ने बताया हमारे गांव में अभी कोई बीमार नहीं है।
शासन से बचाव के लिए भी कोई पहल नहीं हुई। श्मशान गांव से लगा हुआ है यहां काफी घर भी है। ग्रामीणाें के अनुसार अमलतास अस्पताल से कोरोना के संक्रमित मृतकों का यहां अंतिम संस्कार किया जा रहा था। जिसका धुआं पूरे गांव में आ रहा था और हमारे बच्चे महिलाएं डर रहे थे। हमने अपने गांव की सुरक्षा को देखते हुए निर्णय लिया और श्मशान में ताला लगा दिया। अन्य गांवों में लोगों ने सतर्कता बढ़ा दी है।
कालूखेड़ी... महामारी न फैले इसलिए लगाया श्मशान पर ताला
शनिवार को 9:30 बजे महाकाल कॉलोनी के कुछ लोग कंडे लकड़ी लेकर श्मशान में पहुंचे, एक बुजुर्ग महिला की मौत हो गई थी। ताला लगा मिला। गांव वालों ने कह दिया हमारे गांव में दाह-संस्कार नहीं होगा, परिजनों ने कहा कोरोना से मौत नहीं हुई। सूचना पर नगर पालिक निगम दरोगा अनिल डागर पहुंचे और लोगों से कहा ताला लगाने वालों पर कार्रवाई की जाएगी।
लोगों ने कहा मौत से बढ़कर कार्रवाई नहीं होती हमें अपने गांव में महामारी नहीं फैलाना है। हमें गांव वालों को सुरक्षित रखना है। हम ताला नहीं खोलेंगे। छतरसिंह ने बताया दोपहर में कुछ लोगों ने उस समय ताला तोड़कर दाह संस्कार कर दिया जब गांव लोग ध्यान नहीं दे पाए हम लोग फिर ताला लगाएंगे।
बाेरखेड़ी... घराें के सामने रख रहे साफ सफाई
गांव में 500 परिवार रहते हैं। यहां पर भी लोग कोरोना गाइडलाइन का पालन कर रहे हैं। लोग अपने अपने घरों के सामने रोड पर भी इतनी सफाई रख रहे हैं कि पूरा गांव साफ स्वच्छ और ऐसे लगता है, जैसे कोई एक ही परिवार रहता है। रहवासी अखिलेश मालवीय, सचिन कुमार सहित अन्य लोगों ने बताया हमारे यहां अभी कोई सर्वे नहीं हुआ है, पर आंगनबाड़ी कार्यकर्ता निरंतर पूछती रहती है, कोई बीमार तो नहीं है। पहले गांव में एक दूसरे के घर खाते पीते रहते थे, पर अब तो पानी पीने में भी डर लग रहा है।
अमलावती... यहां काेविड का एक भी केस नहीं
अमलावती गांव जिला मुख्यालय से 8 किलोमीटर दूर है यहां पर अभी कोई भी संक्रमित नहीं हुआ। ग्रामीणों ने अपने गांव से बाहर जाना बंद कर दिया। अगर कहीं जाना भी है तो सुरक्षित तरीके से परिवार का कोई एक सदस्य निकलता है। श्याम गौण व रंजीत सिंह ने बताया हमारे गांव की आबादी लगभग एक हजार है, कोई अस्पताल नहीं है अगर कोई बीमार हो जाता है तो देवास जाना पड़ता है। हालांकि निजी चिकित्सक गांव में आते हैं पर जब से महामारी आई तब से डॉक्टर भी नहीं आ रहे हैं। इसलिए हम लोगों ने गांव से बाहर जाना बंद कर दिया। गांव में एक दूसरे के घर भी नहीं बैठते साफ-सफाई रखते हैं और एक दूसरे से पूछते रहते हैं कोई बीमार तो नहीं है शासन स्तर पर कोई भी हमारे गांव में सर्वे भी नहीं हुआ।
राजपुरा... महामारी का डर है इसलिए सतर्क हैं
जिला मुख्यालय से 4 किलोमीटर दूर है करीब तीन सौ परिवार रहते हैं। अभी तक सारे लोग सुरक्षित और स्वस्थ हैं। हालांकि रहवासी भेरूलाल पोरवाल बहादुर सिंह सोलंकी का कहना है। शासन स्तर पर हमारे गांव में कोई सर्वे नहीं हुआ है। हम लोग भी महामारी से डरे हुए हैं। हमारे गांव के एक व्यक्ति का किसी ने नाम बोल दिया कि कोरोना हो गया जिससे हम लोग तीन-चार दिन परेशान रहे पर डॉक्टर से जांच कराई तो नॉर्मल बुखार था, जो अभी खेत पर पानी दे रहा है।
दामाद फंसा एक महीने से ससुराल में
इस गांव में धर्मेंद्र सोलंकी निवासी नेमावर रोड वावलिया खुर्द इंदौर से अपनी पत्नी और बच्चों को लेने आए थे। दो दिन रुके इसी बीच महामारी बढ़ गई और परिवार में चार लोग संक्रमित हो गए, तब से सुरक्षा की दृष्टि से पत्नी और बच्चों के साथ राजपुरा गांव में ही रह रहे हैं। घर पर अपने परिजनों से फोन पर वीडियो कॉल कर हाल समाचार ले लेते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn